Gandia celebrarà aquest cap de setmana la XVIII edició del Porrat del Raval
16 febrer 2022

## Gandia celebrarà aquest cap de setmana la XVIII edició del Porrat del Raval16 febrer 2022Última actualització: 16 febrer 2022

![](../gestion/img/49f41f875398e2526a066b124b77c73d471579f20823c2fa6d1151f13cda508a.jpg)  
  

Aquest cap de setmana se celebrarà la XVIII edició del Porrat del Raval a Gandia, una de les tradicions més arrelades a la cultura de la ciutat on molts dels ciutadans hi participen. Totes les activitats compleixen les mesures vigents de la Covid i es recomana l'ús de la mascareta, mantenir la distància interpersonal i evitar les aglomeracions.

La celebració començarà el divendres de 18 de febrer amb la inauguració de les paradetes i les atraccions de fira a partir de les 16:00 h. Des de les 17:30 h tindrà lloc l'espectacle infantil a la plaça del Prado.

El programa continuarà el dissabte a les 12:00 h amb el pregó del Porrat a la plaça de Sant Josep i la posterior cercavila pel Porrat, amb l'acompanyament del grup 'La Cosa Nostra'. A les 14:30 h es dinarà putxero al carrer Fundació Vicent Ferrer (amb reserva prèvia fins al 17 i un preu de 10€). La cercavila musical de les 18:00 h es realitzarà a la plaça Sant Josep, a càrrec de l'A. M. Sant Sepulcre Raval, i tancarà el dia l'actuació musical del grup Star On Years a la plaça del Prado a les 19:00 h.

La plaça del Prado obrirà el matí de diumenge a les 11.30 h amb una exhibició de balls a càrrec d'Esther López, de l'Escola Dance Room Gandia. A continuació es realitzarà la tradicional ofrena a Sant Josep que recorrerà els carrers entre la plaça del Prado fins a l'església de Sant Josep i finalitzarà amb la cercavila pel Porrat amenitzada per la rondalla Agredolç.

Sense oblidar els animals, els gossos seran els protagonistes diumenge a les 12.30 h d'una exhibició a càrrec de l'associació d’Ensinistrament Caní Kuman K9 en la qual es mostraran exercicis d'obediència i treballs d'olfacte. L'últim acte programat per al XVIII Porrat serà a les 14.30 h al carrer Fundació Vicent Ferrer què durà a terme el dinar de paelles. Per a aquest esdeveniment cal reservar prèviament fins al dijous 17 amb un preu de 8 euros.

La presidenta de la junta de districte del Raval, **Amparo Victoria**, ha remarcat que "Vull donar les gràcies a tots els veïns del Raval, en particular, i de Gandia pel suport de tots els anys i animar a tota la ciutadania a assistir al Porrat del Raval".